Document ID: /roh_data/filtered/fineweb-2-filterrobots_roh.jsonl.gz/2797

En la chasa per requirents d'asil Löwenberg a Schluein vivan famiglias da requirents enfin che l'Uffizi da migraziun ha decidì co vinavant. Quai cuzza mintgatant plirs onns. Ord quest motiv datti in'atgna scola en il center per ils uffants da quests famiglias - ina scola per instruir ils uffants e preparar els sin la midada en ina scola uffiziala. L'onn da scola 2013/14 han per l'emprima giada scolaras e scolars dal Löwenberg pudì entschaiver la scola uffiziala a Glion. Almain ina giada per in temp d'emprova da 3 mais.
Emprova gartegiada
Il mainascola da la scola uffiziala da Glion, Silvio Dietrich, è stà cuntent cun quest emprim test. Ils 3 scolars che sajan entrads en la scola superiura, eran bain preparads. L’integraziun na saja betg stada in problem. Suenter l'emprim test positiv ha il chantun dà ses consentiment da manar vinavant questa collavuraziun ed ha era surpiglià ils custs per quest scolars. Il davos onn haja el pudì beneventar in ulteriur scolar en la scola superiura. Quest onn n'haja el fin uss anc betg survegni propostas da la scola Löwenberg.